NIŢĂ 


ŞTEFAN NICOLICI 


Acesta este numele noului calculator de ştate din întreprinderea 
noastră. De fapt, el are o denumire foarte complicată, exprimată în 
formule matematice, dar noi preferăm să-i spunem aşa fiindcă 
acesta este numele băiatului care a lucrat aici. Niţă a urmat un curs 
şi face parte acum din personalul navigant al flotei mineraliere 
suboceanice. Aşa meserie mai zic şi eu. Robotul ăsta care l-a înlocuit 
pe el i-a moştenit în bună parte obiceiurile, adică este glumeţ; dacă 
apeşi pe un buton verde, îţi poate debita vreo trei mii de bancuri. 
Sub el se găseşte o manetă; punind-o în poziţie verticală, Niţă poate 
conversa cu tine despre cincisprezece subiecte diferite. În sfîrşit, este 
o plăcere să stai cu robotul în birou. Cei care l-au construit au avut 
probabil materiale în plus şi au făcut o piesă originală care, chiar 
dacă are forma unei maşini de spălat rufe, posedă în schimb o 
memorie cu autoreglare demnă de invidiat, ce îl face din zi în zi mai 
inteligent. Te pomeneşti c-o să ne şi întreacă... 

Noi îi dăm lui Niţă în fiecare lună cartoanele perforate de pontaj 
şi el ne calculează drepturile băneşti pentru timpul lucrat. Nu se 
mai fac erori, nu mai sînt discuţii, toată lumea este mulţumită şi el 
săracul nu cere nimic, decît puţin curent electric şi ulei!... 

Dar să vedeţi ce s-a întîmplat la sfîrşitul, mai precis, după 
sărbătorile de iarnă. 

Dimineaţă a venit directorul la noi în birou, împreună cu 
contabilul şef, şi, după ce ne-a dat grăbit „bună dimineaţa”, a rostit 
scurt: 

— Niţă, la mine în cabinet! 

Cum Niţă n-are picioare, l-am împins eu pe rotile pînă în cabinet 
în calitate de şef al serviciului şi şef ierarhic imediat ce-i sînt. 

— Anul care a trecut, a spus directorul, s-a încheiat cu rezultate 


fructuoase. Fondul de premiere este de 18.000.000 lei. Trebuie să 
acordăm gratificaţiile anuale cuvenite, după meritul şi capacitatea 
fiecăruia. Membrii au comentat gălăgioşi şi plini de satisfacţie 
această ştire. 

— Linişte, vă rog. De aceea l-am invitat în mijlocul nostru, al 
membrilor comitetului de direcţie, şi pe Niţă să ne ajute să împărţim 
echitabil acest fond de premiere. 

— Dumneata ai toate datele Niţă, a continuat contabilul şef, eşti 
pregătit? 

— Oarecum, a răspuns incert cu vocea-i metalică Niţă. 

— Ce înseamnă oarecum la dumneata? a ripostat directorul. Noi 
vrem date certe! 

— Vedeţi, a reluat Niţă, eu nu sînt programat pentru calculul 
gratificaţiilor dar mă pot programa în cîteva secunde dacă îmi dați 
datele necesare. 

— Asta-i foarte simplu! a sărit de pe scaun, luminat, şeful 
serviciului plan. Să-i dăm lui Niţă regulamentul de premiere să-l 
încorporeze în program. 

— Bravo, Săvulescule! Ai cap, nu glumă, a aprobat directorul, 
spre satisfacția unanimă a membrilor comitetului de direcție. 

Zis şi făcut! Eu am introdus în maşină broşura conținînd 
regulamentul şi după opt secunde, în cursul cărora în măruntaiele 
lui Niţă s-au auzit cele mai neaşteptate zgomote, vocea lui metalică 
a anunţat: 

— Sînt gata, am încorporat în memorie regulamentul de 
premiere. 

— Bravo! Deci ai toate datele: regulamentul, fondul de premiere, 
numărul de personal, cîştigul mediu al fiecăruia, întrucît în cursul 
anului n-am avut situaţii de indisciplină, absențe nemotivate etc., 
toţi cei trei mii de lucrători ai noştri au dreptul la gratificaţii. 

Niţă începu să calculeze în mijlocul unei tăceri desăvirşite. Din 
el răzbăteau în schimb zgomotele diferitelor angrenaje în mişcare, 
clopote, sonerii, ciocănituri, scîrțiituri... După 12 secunde el anunţă: 


— Din totalul de 18.000.000, se cuvin: 

200.000 lei, personalului de conducere, 

800.000 lei, personalului tehnic-administrativ, 

16.000.000, lei personalului operativ, 

1.000.000, lei personalului auxiliar. 

În continuare vă citesc statul de plată: 

Director Avram Alexandru 4.000 lei 

Director adj. Petrescu Mircea 3.500 lei 

Director adj. Ionescu Vlad 3.500 lei 

Director ad-tiv Florea Constantin 3.300 lei 

Contabil şef Scurtu Radu 3.000 lei 

Şef serv. producţie Barbu Mihai 2.800 lei 

Şef serviciu proiecte Alexa Nicolae 2.800 lei 

Şef serviciu contabilitate 2.000 lei şi statul continua aşa pînă la 
epuizarea listei de plată a personalului de conducere. 

În cabinet se lăsase o tăcere de gheaţă. Nu se auzea nici fişiitul 
silențios al libelulelor ventilatoare făcute cadou de marţieni cu 
ocazia livrării de către uzina noastră a primului lot de rachete 
fotonice. 

Cum este posibil, mă gindeam eu deznădăjduit, să dea Niţă 
asemenea cifre! Ce o să se întimple! Vai ţie, Niţă... şi eu care 
începusem să ţin la tine... 

M-am apropiat de el, mîngtindu-i discret carcasa, sperînd că 
poate este cumva telepatic şi îşi va da seama recepţionindu-mi 
gîndurile ce gogomănii fatale îi pot ieşi prin difuzor. Dar, nimic! 
Niţă îi dădea înainte. În cele din urmă banda conținînd statul de 
plată al personalului de conducere ieşi din calculator şi directorul o 
înşfăcă cu un gest violent şi indignat, fluturînd-o în faţa asistenţei 
înmărmurite. 

— Asta este răsplata unui an de muncă fără preget în uzină? 
vorbi el, congestionat şi cu vocea tremurîndă. 

— Vă rog din suflet, nu vă enervaţi, să nu vă facă rău, interveni 
binevoitor cineva. Lăsaţi să rezolvăm noi asta. Păi se poate aşa ceva! 


Asta este o palmă la adresa muncii noastre pline de abnegaţie, măi 
Niţă, continuă şeful serviciului plan, privind ameninţător spre 
vinovat, care rămînea impasibil la reproşuri. 

După cîteva clipe de reculegere, directorul reluă pe un ton 
sarcastic: 

— Mă rog, dacă aşa a hotărît dînsul că este legal... noi sîntem 
nişte simpli muritori, nu ne putem pune cu un creier electronic 
perfecţionat ca Niţă!... Dar aş vrea să ştiu şi eu, dacă nu e cu 
supărare, cit i se cuvine, de exemplu, lui Stănescu, vecinul meu de 
apartament... aşa, din curiozitate. 

Asistenţa îl întrerupse pe director, uitînd parcă de respect, cu 
hohote de rîs sardonice, din care răzbătea o indignare la cea mai 
înaltă tensiune. 

— Sînteţi de un umor inegalabil! 

— Stănescu, care Stănescu, frate? 

— Stănescu de la secţia 4, muncitorul de înaltă calificare! 

— Inventatorul! 

— Cel care ne ponegreşte în şedinţe! 

— Stănescu, ăla care face memorii peste tot! 

— Asta-i culmea! Culmea! 

Niţă vorbi impasibil, cu glasul său gutural. 

— Stănescu Constantin, muncitor categoria 17, poziţia 1832 din 
statul personalului operativ, lei 28.000. 

— 28.000)! 

— Afară cu fierăria asta idioată! 

— ÎI omor! 

— Stai bre, că e mijloc fix, intrăm la apă! 

— Lasă că te aranjăm noi, scîrnăvie! 

— Să-l casăm! Imediat să întrunim comisia! 

— Şi toate astea, reuşi contabilul şef să acopere într-o oarecare 
măsură vacarmul, ni se trag din faptul că i-am dat voie lui Niţă 
omul să plece la şcoala maritimă. Să ne învăţăm minte! Ştiţi cu toţii, 
reluă el, profitînd de un moment de linişte, că potrivit prevederilor 


Legii 818/2001, posturile tehnico-administrative părăsite de cei care 
şi-au format o altă calificare nu mai pot fi ocupate decît de roboţi! 
Aveţi grijă de oameni, să nu ne mai place, că dacă mai vine unul ca 
ăsta, eu îmi dau demisia! Şi pentru a-şi sublinia hotărîrea, bătu cu 
pumnul în masă de zăngăniră paharele pline cu nectar de crini 
venusieni, comandaţi special pentru şedinţa comitetului de direcţie. 

Directorul îşi revenise probabil între timp. Se ridică solemn şi 
calm de pe fotoliul prezidenţial, bătînd uşurel, dar insistent în tăblia 
biroului cu stiloul său autostenodactilograf şi, tuşind semnificativ, 
spuse: 

— Este clar că maşina comite erori grave. Ea interpretează în 
mod mecanic şi necreator regulamentul de premiere, după criterii 
absurde, i-ra-ţi-o-na-le! 

— Bravo! Just! Asta-i realitatea! Bine spus! 

— ...ce ne rămîne de făcut?! Trebuie să corectăm aceste grave 
erori... 

— Scoate-l din priză, Petrescu, să nu tragă cu urechea! Înm... 
da... Trebuie să-l reprogramăm pe Niţă potrivit situaţiei reale, 
concrete, din teren, pentru ca gratificaţiile să fie oglinda fidelă a 
contribuţiei fiecăruia la activitatea generală a uzinei noastre. 
Rachetele noastre de turism şi de transport sînt căutate în tot 
Sistemul Solar şi nu ne putem strica firma cu gogomăniile unor 
funcţionari timpiţi! (aplauze). 

— Trecem la corectarea erorilor de interpretare a 
regulamentului de premiere. Eu am întocmit între timp o schiţă de 
proiect... dacă mai sînt propuneri, vă rog! 

După dezbateri operative, comitetul de direcţie întocmi 
modificările necesare, definitivîndu-l sub forma unui proces-verbal, 
aprobat în unanimitate. 

— Şterge-i memoria, Petrescule, şi dă-i să înghită regulamentul 
ca lumea! 

Bun şi aprobat! 

Directorul luă loc în aplauzele asistenței. 


— O ţigară cu oxigen reconfortează sistemul nervos. 

— Sînteţi formidabil! 

— Mergi, Răşeanule, eşti un băiat de zahăr! Să ştii că la vară te 
detaşez trei luni pe Marte... 

— Să trăiții 

— Bagă-l în priză, Petrescule, să vedem dacă mai face pe 
nebunul! 

Niţă intră imediat în funcţiune şi vorbi sec, fără a arăta vreo 
umbră de ranchiună pe oameni: 

— Personal de conducere 1.200.000 

— Personal tehnic administrativ 80,000 

— Personal operativ 15.000.000 

— Personal auxiliar 1.000.000 

— Aşa mai merge. 

— Statul de plată al personalului de conducere: 


Director Avram Alexandru 80.000 
Director adj. Ionescu Vlad 65.000 
Director adj. Petrescu Mircea 65.000 
Director ad-tiv Florea Constantin 65.000 
Contabil şef Scurtu Radu 60.000 
Şef serviciu producţie 45.000 
Şef serviciu proiectări 45.000 
Şef serviciu contabilitate 30.000 etc. 


Asistenţa completă sfîrşitul acestei plăcute lecturi cu 
zgomotoase aplauze. După ce statul ieşi din calculator, îl luai spre 
a-l da la semnat, dar nişte rubrici nou apărute mă contrariară. 

Un stat avea acum următoarele coloane: 

Îi spusei în şoaptă directorului, să nu ne audă Niţă: 

— Ştiţi, nomenclatura coloanelor ăstora e cam bătătoare la ochi. 

— Fi-ţi-ar Niţă al dracului, Petrescule schimbă şi tu denumirea 
coloanelor, să sune frumos, şuieră dînsul furios, dar păstrindu-şi 
figura gînditoare pentru a nu atrage atenția membrilor Comitetului. 
Eu am pus ce-am gîndit. 

— Aţi gîndit bine, vă jur, 

— Dar tîmpitul de Niţă, mecanicist. Vezi ce-i face s-o dreagă, că 
de nu dau cu ea pe fereastră. 

Am modificat coloanele potrivit indicaţiilor şi acum statul copiat 
de Niţă arăta astfel: 


Numele 
şi pre- 


numele 


Timpul lucrat 

Spor pentru ore 
suplimentare 
Suplimentări 
excepţionale 
periclitate 
vechime 
Suplimentări 
Suma cuvenită 
Total col. 

În sfîrşit, modificînd şi aceste coloane, Niţă, reprogramat ca 
lumea, încetă să mai dea bătăi de cap. Toată lumea era mulțumită, 
comitetul aprobă în unanimitate statele de plată şi le semnă. Totuşi, 
trebuie să recunoaştem că Niţă al nostru este o valoare inegalabilă, 
numai că trebuie din cînd în cînd sfătuit, îndrumat... ajutat, ca şi 
omul! 


— Acum nu ne mai rămîne decit să luăm legătura prin 
tele-vide-fonie cu Ministerul în vederea îndeplinirii formalităţii de 
viză şi ne putem lua bănutții. 

Pe ecran apăru biroul spaţios al directorului din Minister. Niţă 
transmise datele şi aştepta viza, dar la apelul directorului nu 
răspundea nimeni. După cîteva secunde apăru un funcţionar cu 
părul răvăşit, cu privirea pierdută, care, ocolind respectuos biroul, 
se postă în faţa ecranului. 

— Calculatorul nostru electronic nu vă poate da viza, întrucât 
directorul general a dispus reprogramarea lui. Maşina a comis erori 
grave; directorului general i-au revenit 3.200 lei gratificaţie anuală. 
Vă daţi şi dv. seama! Vă rugăm să mai aşteptaţi... 


